CELEX: 32021D0103
Language: sk
Date: 2021-01-29 00:00:00
Title: Vykonávacie rozhodnutie Komisie (EÚ) 2021/103 z 29. januára 2021, ktorým sa neschvaľuje oxid uhličitý ako existujúca účinná látka na používanie v biocídnych výrobkoch typu 19 (Text s významom pre EHP)

1.2.2021   
               
               
                  SK
               
               
                  Úradný vestník Európskej únie
               
               
                  L 34/31
               
            
         VYKONÁVACIE ROZHODNUTIE KOMISIE (EÚ) 2021/103
         z 29. januára 2021,
         ktorým sa neschvaľuje oxid uhličitý ako existujúca účinná látka na používanie v biocídnych výrobkoch typu 19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
         keďže:
         
                     (1)
                  
                  
                     Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú hodnotiť z hľadiska ich prípadného schválenia na používanie v biocídnych výrobkoch. Tento zoznam obsahuje oxid uhličitý (číslo EC: 204-696-9; číslo CAS: 124-38-9). Tento zoznam obsahuje aj oxid uhličitý získaný z propánu, butánu alebo zo zmesi týchto dvoch plynov spaľovaním. Na tento oxid uhličitý sa toto vykonávacie rozhodnutie nevzťahuje.
                  
               
                     (2)
                  
                  
                     Všetci účastníci odstúpili od podpory používania oxidu uhličitého v biocídnych výrobkoch typu 19 – repelentoch a atraktantoch. Európska chemická agentúra uverejnila otvorenú výzvu na prevzatie úlohy účastníka v súlade s článkom 14 ods. 1 písm. a) delegovaného nariadenia (EÚ) č. 1062/2014. V zmysle článku 17 uvedeného nariadenia nebolo predložené žiadne oznámenie. V súlade s článkom 20 prvým odsekom písmenom b) delegovaného nariadenia (EÚ) č. 1062/2014 by sa malo prijať rozhodnutie o neschválení účinných látok, ktoré už nie sú podporované v rámci kontrolného programu pre príslušný typ výrobku.
                  
               
                     (3)
                  
                  
                     Oxid uhličitý (číslo EC: 204-696-9, číslo CAS: 124-38-9) by sa preto nemal schváliť ako účinná látka na používanie v biocídnych výrobkoch typu 19.
                  
               
                     (4)
                  
                  
                     Existujúce biocídne výrobky typu 19 s obsahom oxidu uhličitého sa môžu naďalej sprístupňovať na trhu a používať do dátumov stanovených v článku 89 ods. 2 druhom pododseku nariadenia (EÚ) č. 528/2012.
                  
               
                     (5)
                  
                  
                     Oxid uhličitý je v každom prípade uvedený v kategórii 6 prílohy I k nariadeniu (EÚ) č. 528/2012. Biocídne výrobky typu 19 s obsahom oxidu uhličitého sa preto môžu sprístupňovať na trhu a používať za predpokladu, že boli autorizované v súlade s uvedeným nariadením a spĺňajú podmienky a špecifikácie týkajúce sa oxidu uhličitého stanovené v prílohe I.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Oxid uhličitý (číslo EC: 204-696-9, číslo CAS: 124-38-9) sa neschvaľuje ako účinná látka na používanie v biocídnych výrobkoch typu 19.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 29. januára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).